29/06/2021 | Administración LocalMunicipal
Dodro
Aprobación definitiva do Regulamento de participación veciñal do Concello de Dodro

O Pleno municipal, en sesión ordinaria, que tivo lugar o día 8 de outubro de 2020, acordou aprobar inicialmente o Regulamento de participación veciñal do Concello de Dodro, que foi sometido a información pública (BOP núm.176, do 21 de outubro de 2020, así como na web do Concello www.dodro. gal e na sede electrónica deste https://sede.dodro. gal, de data 26 de abril de 2021). Logo de ter transcorrido o prazo de exposición pública sen que se teña presentado reclamación ningunha, considérase o acordo elevado a definitivo, ao abeiro do disposto no parágrafo final da letra c) do artigo 49 da Lei 7/1985, do 2 de abril, que regula as bases do réxime local. Por iso, e de conformidade co artigo 70.2 da dita lei, para os efectos da súa entrada en vigor, procédese á publicación íntegra do texto do Regulamento. A institución municipal constitúe o órgano de administración máis próximo aos cidadáns e, en consecuencia, é onde, de xeito máis directo, poden ser efectivos os seus lexítimos dereitos a participar na toma de decisións, sobre todo, naqueles asuntos que afectan á comunidade municipal, así como a acceder en condicións de máxima transparencia ao coñecemento da xestión e das decisións que, no seu nome, adoptan os seus representantes. A democracia non está restrinxida unicamente a exercitar o dereito ao voto nas eleccións, senón que se constrúe todos os días e en multitude de actos. Sen este exercicio, as comunidades e a sociedade en xeral abandonan a democracia real cara unha democracia formal, sen participación efectiva das persoas. A Lei 7/1985, do 2 de abril, reguladora das bases do réxime local (LRBRL) e, na Comunidade Autónoma de Galicia, a Lei 5/1997, do 22 de xullo, de administración local de Galicia (LALGA), establecen que os concellos deben promover e desenvolver unha normativa que regule a participación cidadá, co recoñecemento expreso dos dereitos dos cidadáns e das entidades que os aglutinan e nas que estas se organizan, sendo estas, nomeadamente, as asociacións veciñais, as entidades deportivas, culturais, xuvenís, sindicais, profesionais, empresariais, de sector, etc., que representan o elemento coordinador e vertebrador da colectividade. Conscientes de que, a través dos colectivos relacionados no parágrafo anterior, se expresa de xeito inequívoco o verdadeiro sentir da comunidade, cómpre, pois, regulamentar e establecer as canles para que poidan ser levados a efecto os seus lexítimos dereitos a intervir e participar na toma de decisións en todos aqueles asuntos que lles afectan, así como establecer os mecanismos que garantan o seu dereito á información veraz, transparente e áxil á que as sociedades democráticas teñen dereito. Todos estes mecanismos deben ser reforzados pola administración local, co obxectivo de que as persoas e a colectividade sinta que existe un deber cívico de cooperar coa institución para chegar a unha sociedade máis xusta e máis colaborativa. O Concello de Dodro, sensíbel e consciente da importancia que a participación veciñal debe acadar para garantir as mellores condicións de transparencia, eficacia e de desenvolvemento da verdadeira democracia participativa, considera ineludible a súa obriga de favorecer as mellores condicións para que aquela sexa posible. En consecuencia, o presente Regulamento de Participación Veciñal constituirase como norma pola que se rexerán no futuro as relacións da institución municipal coas veciñas e veciños, así como cos diversos colectivos veciñais de Dodro, aos que de xeito expreso recoñece como parte fundamental do entramado cidadán. De acordo co exposto, redáctase o presente Regulamento que, cumprindo o disposto no artigo 129 da Lei 39/2015, do 1 de outubro, do procedemento administrativo común das Administracións Públicas (LPACAP), se adecúa aos principios de boa regulación recollidos no artigo citado. Os principios de necesidade e eficacia cúmprense xa que é de interese xeral recoller os dereitos de participación da veciñanza de Dodro e un regulamento municipal é a ferramenta coa que conta a Corporación para facelo. O principio de proporcionalidade está asegurado xa que non é unha medida que limite ningún tipo de dereitos nin impón obrigas. A seguridade xurídica desta regulación fundaméntase na súa congruencia coa normativa emanada sobre a materia polas restantes institucións con capacidade normativa. O tramite de exposición pública garante o principio de transparencia e a ausencia de cargas administrativas e a xestión racional dos recursos públicos fano co principio de eficiencia. O presente Regulamento ampárase na Constitución Española, na Lei Orgánica 3/1984, do 26 de marzo, que regula a iniciativa lexislativa popular, Lei Orgánica 4/2001, do 12 de novembro, que regula o dereito de petición, Lei 5/1997, do 22 de xullo, da Administración Local de Galicia, Lei 7/1985, do 2 de abril, que regula as bases do réxime local, Lei 19/2013, do 9 de decembro, de transparencia, acceso á información pública e bo goberno, Lei 39/2015, do 1 de outubro, do procedemento administrativo común das Administracións Públicas, Lei 40/2015, do 1 de outubro, do réxime xurídico do sector público e Real Decreto 2568/1986, do 28 de novembro, polo que se aproba o Regulamento de organización, funcionamento e réxime xurídico das Entidades Locais. O obxecto deste Regulamento é o establecemento das formas, medios e procedementos de información e participación dos cidadáns e das cidadás e asociacións na xestión municipal do Concello de Dodro, de conformidade coa lexislación vixente, así como arbitrar estratexias que fomenten a democracia real e participativa no ámbito local. O Concello de Dodro, a través deste Regulamento, pretende acadar os obxectivos que se enumeran a seguir, e que terán o carácter de principios básicos. a) Facilitar a máis ampla información sobre as súas actividades, obras e servizos. b) Facilitar e promover a participación das veciñas e veciños e asociacións na xestión municipal con respecto ás facultades de decisión que corresponden aos órganos municipais representativos. c) Facer efectivos os dereitos das veciñas e veciños recollidos no artigo 18 da Lei que regula as bases do réxime local. d) Poñer en valor ao tecido e a dinámica asociativa do municipio. e) Achegar a xestión municipal á cidadanía. f) Informar acerca dos grandes temas municipais como o orzamento anual, os plans urbanísticos, a creación e modificación de ordenanzas fiscais, os plans sectoriais, os programas culturais, sociais ou de saúde, e sobre outros que o Concello considere, ou que sexan solicitados por unha maioría de persoas ou polas asociacións implicadas. g) Promover mecanismos de interlocución, planificación e xestión dirixidos á mellora organizativa que faciliten a posta en marcha do recollido neste Regulamento. Todos os veciños e veciñas do Concello de Dodro terán os dereitos recollidos na normativa citada no Preámbulo do presente. En particular, teñen dereito a: a) Participar na xestión dos asuntos públicos locais de forma individual ou colectivamente, facendo uso das canles e mecanismos establecidos neste Regulamento. b) Coñecer, en calquera momento, o estado da tramitación dos procedementos nos que teñan a condición de interesados e obter copias dos documentos contidos neles. c) Identificar ás autoridades e ao persoal ao servizo das corporacións locais que teñan baixo a súa responsabilidade a tramitación dos procedementos. d) Obter copia selada dos documentos que presenten, proporcionándoa xunto cos orixinais, así como a que estes sexan devoltos agás cando teñan que constar no procedemento. e) Utilizar o idioma galego nas súas relacións coa Corporación de Dodro. f) Formular alegacións e proporcionar documentos en calquera fase do procedemento no que teñan a condición de persoas interesadas, anterior ao trámite de audiencia. Estas alegacións ou documentos deberán ser tidos en conta polo órgano competente ao redactar a proposta de resolución. g) Obter información e orientación no tocante aos requisitos xurídicos ou técnicos que as disposicións vixentes lle impoñan aos proxectos, actuacións ou solicitudes que se propoñan realizar. h) Acceder aos rexistros e arquivos das corporacións locais nos termos previstos na Constitución e na lexislación vixente. i) Ser tratados con respecto e deferencia polas autoridades e empregadas e empregados públicos, que lles facilitarán o exercicio dos seus dereitos e o cumprimento das súas obrigas. j) Obter copias e certificacións acreditativas dos acordos da Corporación local e os seus antecedentes. k) Esixir responsabilidades da Corporación local. l) Presentar queixas ou suxestións por escrito e obter resposta autorizada destas. m) Exercer calquera outro que lles recoñezan a Constitución e as leis.1. O Concello, ademais da obrigatoria publicación nos boletíns oficiais, informará aos veciños e veciñas da súa xestión a través dos medios de comunicación social (especialmente a través dos medios de titularidade municipal se os houbera) e mediante a edición de publicacións, páxina web do concello, pancartas, folletos e bandos, a colocación de carteis, taboleiros de anuncios, paneis informativos ou cantos outros medios se consideren necesarios.2. Ao mesmo tempo, poderá recoller a opinión dos veciños e veciñas e asociacións a través de campañas de información, debates, asembleas, reunións, consultas, enquisas e sondaxes de opinión. A divulgación das actuacións municipais terá unha especial difusión cando se trate de asuntos de transcendencia, relevancia ou interese público. Sen prexuízo do anterior, o Concello de Dodro publicará na paxina web municipal: a) As convocatorias e orde do día do Pleno. b) As actas de sesións dos Plenos. c) As actas da Xunta de Goberno Local. Cando o considere oportuno, o alcalde ou alcaldesa convocará asembleas de interesados en asuntos concretos nas que se informará e recollerá a opinión da veciñanza e das asociacións municipais.1. A cidadanía terá acceso á información contida nos arquivos e rexistros municipais conforme ao establecido no ordenamento xurídico.2. O acceso deberá solicitarse mediante petición razoada no Rexistro xeral municipal, por calquera das vías habilitadas para facelo.3. No prazo máximo dun mes dende a presentación da solicitude, darase resposta á petición e, no caso de ser autorizado, o acceso realizarase en sede municipal e en espazo adecuado. Este acceso será comunicado á persoa solicitante con máis de tres días de antelación. O atraso no cumprimento do tempo establecido deberá ser motivado e comunicado por escrito á persoa interesada.4. A denegación do acceso poderá ser xustificada por razóns legais, operativas ou de forza maior mediante resolución motivada. As oficinas xerais da Casa do Concello funcionarán como oficina de información, coas seguintes funcións: a) Recepción dos cidadáns e cidadás co obxecto de canalizar as solicitudes de información ás que se refiren os artigos anteriores, así como orientar e prestar a axuda que precisen no comezo dos procedementos. b) Informar ao público sobre os fins, competencias e funcionamento dos distintos órganos e servizos dependentes do Concello, así como dos órganos da Administración autonómica e central e da Deputación Provincial. c) Recepción de impresos para as solicitudes que a cidadanía desexe realizar, acompañada dun labor de revisión previo ao rexistro, garantindo que a documentación achegada é correcta. d) Informar sobre os trámites administrativos polos que discorre cada expediente, e realizar o oportuno seguimento deles. e) Recepción oral de suxestións. f) Informar acerca dos servizos e competencias doutras Administracións Públicas. g) Garantir á cidadanía o exercicio do dereito de acceso, rectificación e cancelación de datos de carácter persoal que estean en poder do Concello. h) Xestión da calidade mediante sistemas de recollida de datos que permitan a avaliación da calidade do servizo de información.1. As solicitudes que dirixan as veciñas e veciños a calquera órgano do Concello en pedimento de aclaracións ou actuacións municipais serán cursadas necesariamente por escrito, e serán respondidas nos termos previstos na lexislación sobre procedemento administrativo.2. Cando a solicitude formule unha proposta de actuación municipal, o seu destinatario informará ao solicitante do trámite que se lle teña que dar.3. Se a proposta chega a tratarse nalgún órgano colexiado municipal, quen actúe de secretario ou secretaria deste enviará, ao propoñente, no prazo máximo de trinta días, copia da parte correspondente da acta da sesión. O presidente do órgano colexiado poderá requirir a presenza do autor da proposta na sesión que corresponda, co fin de que a explique e defenda por si mesmo. Serán obxecto de especial tratamento informativo e divulgativo os grandes temas municipais, como os orzamentos anuais, a creación e modificación das ordenanzas fiscais, plans de urbanismo, programas sociais, culturais, de saúde e outros que considere conveniente o Concello. O Concello potenciará os medios de comunicación municipais e propiciará o acceso a este dos cidadáns e das cidadás e das asociacións.1. A administración electrónica, tal e como se recolle no ordenamento xurídico, é unha obriga dos municipios, xa que supón impulsar a utilización interactiva das tecnoloxías da información e a comunicación, para facilitar a participación e a comunicación coa cidadanía.2. Como tal obriga, o concello de Dodro potenciará o uso das novas tecnoloxías para facilitar as xestións municipais e favorecer o achegamento da poboación.3. O Concello fomentará o uso das novas tecnoloxías da información e a comunicación e así a paxina Web do Concello permitirá: a) Desenvolver a administración electrónica. A posibilidade de facer xestións, e acceder aos trámites administrativos municipais, de comunicar incidencias, ou resolver dúbidas mediante sistemas telemáticos. b) Facilitar ao máximo as xestións coa Administración Local. c) Mellorar a transparencia da Administración Local incorporando á rede toda información de carácter público que se xere. O Concello incluirá na web os documentos pertinentes sobre a situación actual dos servizos municipais e a súa evolución no tempo. d) Potenciar a relación entre as Administracións a través de redes telemáticas para beneficio dos cidadáns. e) Posibilitar a realización de trámites administrativos municipais. f) Facilitar á poboación o coñecemento da rede asociativa local. Para os efectos de interactuar cos veciños e veciñas do municipio, créase a Plataforma de participación cidadá, que será accesible vía web, a través da cal os usuarios rexistrados poderán participar en debates que garden relación con determinados asuntos de carácter municipal, algúns deles con votación, ou facer consultas directamente ao órgano de goberno municipal. Relacionado coa Plataforma de participación cidadá, tamén se impulsará o uso das ferramentas de xestión de incidencias a través da web e de dispositivos móbiles. Haberá unha ferramenta que posibilite a recepción e emisión de información a través de dispositivos móbiles, explotando ao máximo as posibilidades tecnolóxicas para estimular a participación dos veciños e veciñas na xestión das cuestións públicas.1. Todos os cidadáns e as cidadás poderán exercer o dereito de petición, nos termos establecidos na Lei Orgánica 4/2001, do 12 de novembro, que regula este dereito.2. Mediante este dereito de petición os cidadáns e as cidadás poderán formular solicitudes sobre calquera asunto ou materia de competencia municipal ou pedir aclaracións sobre as actuacións municipais.1. Tal e como se establece na Lei 7/1985, os veciños que gocen do dereito de sufraxio activo nas eleccións municipais poderán exercer a iniciativa popular presentando proxectos de acordo ou actuacións ou proxectos de regulamentos en materias de competencia municipal.2. Estas iniciativas deberán ir subscritas como mínimo polo vinte por cento dos veciños do municipio.3. As iniciativas serán sometidas a debate e votación no Pleno, sen prexuízo de que sexan resoltas polo órgano competente por razón da materia.4. En todo caso requirirase o previo informe de legalidade de Secretaría-Intervención do Concello. A iniciativa popular pode incorporar unha proposta de consulta popular local, que será tramitada en tal caso polo procedemento e cos requisitos previstos no artigo 71 da Lei 7/1985, do 2 de abril. Enténdese por iniciativa veciñal a forma de participación mediante a cal os cidadáns e cidadás, e as asociacións propoñen ao Concello que leve a cabo unha determinada actuación ou actividade de competencia municipal de interese público e achegan medios económicos, bens, dereitos ou traballo persoal para acadalo.1. A iniciativa veciñal deberase presentar por escrito e deberán figurar os datos de identificación de quen realice a proposta, ou no seu caso, a entidade, asociación ou colectivo que represente.2. Cando o Concello reciba a iniciativa, someterase a información pública durante un prazo de trinta días.1. O Pleno deberá decidir sobre a iniciativa veciñal no prazo de dous meses a contar desde o día seguinte da finalización da exposición pública. A decisión terá en conta principalmente o interese público da iniciativa.2. Antes da toma da decisión correspondente, o alcalde ou alcaldesa poderá solicitar información complementaria á persoa ou colectivo que fixo a proposta. No caso de que o Pleno do Concello aprobe a iniciativa veciñal, fará pública a forma e o calendario co que se levará a cabo, e destinará, no seu caso, a partida económica correspondente, de estar consignada. O alcalde, de acordo co artigo 71 da Lei 7/1985, do 2 de abril, que regula as bases do réxime Local, e o artigo 257 da Lei 5/1997, do 22 de xullo, de Administración Local de Galicia, previo acordo do Pleno, por maioría absoluta, poderá someter a consulta popular os asuntos da competencia propia municipal e de carácter local que sexan especialmente relevantes para os intereses dos veciños, excepto os relativos á Facenda Local. O resultado da consulta popular deberase someter á consideración do Pleno no prazo máximo de dous meses despois de realizado o referendo.1. As sesións do Pleno son públicas, agás nos casos previstos no artigo 70.1 da Lei 7/1985, que regula as bases do réxime local, e o 253 da Lei de Administración Local de Galicia.2. Facilitarase a asistencia ou información simultánea de todo o público interesado en coñecer o desenvolvemento das sesións, a través dos medios máis adecuados ao caso. Igualmente, os representantes dos medios de comunicación social, terán acceso preferente e recibirán as máximas facilidades para cumprir o seu traballo.3. O Pleno será retransmitido a toda a poboación a través dos medios técnicos dos que se dispoña en cada momento, co obxectivo que as persoas interesadas poidan seguir este dende fóra do Salón de Plenos. As asociacións de Dodro, inscritas no Rexistro Municipal de Asociacións, que desexen efectuar unha intervención no Pleno, en relación con algún punto da orde do día no que teñan a condición de interesados, deberán solicitalo mediante escrito dirixido á Alcaldía, cunha antelación mínima de tres días hábiles á data de realización do Pleno. No dito escrito deberán xustificar e motivar a solicitude e a condición de interesado, así como indicar o nome e apelidos da persoa que fará a exposición e, no seu caso, o cargo que desempeña na entidade ou asociación. A intervención, cun tempo máximo de cinco minutos, será previa á lectura, debate e votación do punto da orde do día. Todas as persoas empadroadas no concello de Dodro, teñen dereito a intervir nas sesións plenarias, de acordo coas prescricións seguintes: a) A intervención terá que ser solicitada á Alcaldía cunha antelación mínima de dous días hábiles previos á realización da sesión, por medio de escrito debidamente motivado, e presentando no rexistro municipal. b) O número máximo de intervencións en cada sesión será de dúas, elixidas por orde de rexistro. c) A Alcaldía poderá denegar a intervención nos seguintes casos: - Se é un asunto sobre o que o Concello non ten competencias. - Se xa se presentou noutra sesión outra petición sobre o mesmo ou similar asunto nos tres meses anteriores. d) A persoa solicitante disporá de cinco minutos para facer a súa intervención, que terá lugar despois de finalizada a sesión. Poderá ser contestada polo alcalde ou alcaldesa ou concelleiro ou concelleira competente, sen que poida ter dereito de réplica do solicitante. Cando o Pleno do Concello trate dos asuntos sobre os que se teña articulado unha iniciativa popular, isto comportará automaticamente o dereito de intervención na sesión plenaria da ou do representante dos propoñentes, sexa cal sexa o carácter desta, coa limitación de cinco minutos establecida no apartado d) do artigo 26 e sen que compute para os efectos do límite de dúas intervencións por Pleno. Poderán participar nos Plenos, nos termos establecidos no artigo 26 deste Regulamento, os órganos de Participación Cidadá definidos no Título IV deste Regulamento. Poderán ser inscritas no Rexistro Municipal de Asociacións todas as asociacións sen afán de lucro, dos distintos eidos da actividade do tecido asociativo de Dodro, legalmente constituídas que teñan como obxectivos a defensa, o fomento ou a mellora dos intereses dos cidadáns do municipio e, en particular, as asociacións de veciños, de pais de alumnos, as entidades culturais, deportivas, recreativas, xuvenís, sindicais, empresariais, profesionais e outras similares, que o seu ámbito de actuación comprenda en todo caso o termo municipal ou parte deste e teñan nel a súa sede social.1. De acordo cos seus recursos orzamentarios, o Concello poderá subvencionar economicamente ás asociacións e colectivos cidadáns que teñan como obxectivo algún dos expostos no artigo anterior, tanto no que se refire aos seus gastos xerais como ás actividades que realicen.2. Para os efectos do apartado anterior, o orzamento municipal incluirá partidas destinadas a este fin. O Concello, no exercicio das súas potestades regulamentarias e de autoorganización, aprobará as normas ou bases reguladoras das formas, medios e procedementos de distribución desa partida que, en todo caso, terá en conta a representatividade da asociación, o grao de interese ou utilidade cidadá dos seus fins, a súa capacidade económica autónoma e as axudas que reciban doutras entidades públicas ou privadas.1. As asociacións ás que se refire o artigo anterior poderán acceder ao uso de medios públicos municipais, especialmente aos locais sociais, coa limitación que impoña a coincidencia do uso por parte de varias delas ou polo propio Concello, e serán responsables do trato dado ás instalacións.2. O uso de medios públicos municipais deberá ser solicitado ao Concello e coa antelación que establezan os servizos correspondentes.3. As asociacións municipais que fagan uso dos locais ou medios públicos deberan estar inscritas no Rexistro Municipal de Asociacións. As que non o estean ou sexan doutro ámbito territorial de actuación poderán facer uso destas cando se considere de interese para a sociedade de Dodro. Este extremo será comprobado mediante informe da concellería que corresponda. Sen prexuízo do dereito xeral de acceso á información municipal recoñecido aos veciños e veciñas, as asociacións ás que se refiren os artigos anteriores gozarán dos seguintes dereitos: a) Recibir as publicacións, periódicas ou non, que edite o Concello. b) Recibir información sobre actividades, campañas ou convocatorias que sexan do seu interese polo ámbito de actividade.1. Os dereitos recoñecidos ás asociacións para a defensa dos intereses xerais ou sectoriais dos veciños e veciñas, só serán exercitables por aquelas que se atopen inscritas no Rexistro Municipal de Asociacións.2. O rexistro ten por obxecto permitir ao Concello coñecer o número de entidades existentes no municipio, os seus fins e a súa representatividade, para posibilitar unha correcta política municipal de fomento do asociacionismo veciñal.3. Poderán solicitar e obter a inscrición no Rexistro Municipal de Asociacións todas aquelas entidades legalmente constituídas, de funcionamento democrático e sen ánimo de lucro, de carácter social, deportivo, veciñal, da muller, persoas maiores, xuventude, etc, con domicilio social dentro do municipio de Dodro e que neste ámbito xeográfico desenvolvan as súas actividades, que consistirán fundamentalmente na defensa, fomento e mellora dos intereses xerais ou sectoriais das veciñas e veciños.4. A solicitude de inscrición no rexistro Municipal de Asociacións presentarase no Rexistro Xeral do Concello.1. O Rexistro Municipal de Asociacións será coordinado pola Secretaría Xeral da Corporación e os seus datos serán públicos.2. As inscricións serán realizadas polas asociacións interesadas, que terán que presentar os seguintes datos. a) Estatutos da asociación b) Número de inscrición no Rexistro Xeral de Asociacións e noutros rexistros públicos. c) Nome e apelidos das persoas que ocupen os cargos directivos. d) Enderezo social, número de teléfono e correo electrónico. e) Orzamento para o ano en curso. f) Programa de actividades. g) Certificación do número de socios.1. No prazo de quince días desde a solicitude de inscrición, e agás que se teña que interromper para presentar documentación non incluída inicialmente, o Concello notificará á asociación o seu número de inscrición e, a partir dese momento, considerarase de alta para todos os efectos.2. As asociacións inscritas están obrigadas a manter os seus datos ao día, notificando cantas modificacións se produzan no prazo máximo dun mes. Durante os primeiros tres meses de cada ano as entidades inscritas no rexistro remitiran á Secretaria Xeral do Concello o orzamento e o programa anual de actividades.3. O incumprimento destas obrigas poderá dar lugar a que o Concello poida dar de baixa a asociación no Rexistro. No caso de que existan, as asociacións inscritas teñen dereito a propoñer representantes nos consellos de administración e noutros órganos executivos dos padroados, sociedades, empresas públicas, fundacións, organismos autónomos e demais fórmulas de xestión dos servizos públicos municipais, de acordo co establecido nos regulamentos ou estatutos respectivos. O Pleno do Concello poderá acordar o establecemento de consellos sectoriais para cada unha das áreas de actividade municipal. O concello de Dodro desenvolverá proxectos de participación cidadá baixo o nome xenérico de “DODRO DECIDE”. Estes procesos contaran coa asesoramento técnico necesario e tentaran conseguir que o tecido asociativo municipal, e a poboación a nivel individual, se manifeste sobre asuntos da xestión do goberno municipal, poida propoñer prioridades e participar activamente na realización de proxecto de activación e promoción das dinámicas comunitarias. O Concello de Dodro promoverá os procesos que posibiliten a realización de orzamentos participativos. Dentro da liña de traballo de promoción da implicación política e de potenciamento da democracia real, traballarase para posibilitar unha experiencia de orzamentos participativos. A planificación dos procesos de orzamentos participativos, correrá a cargo do Consello de Relacións Veciñais. O presente Regulamento entrará en vigor unha vez publicado integramente o seu texto no Boletín Oficial da Provincia e transcorrido o prazo previsto no artigo 65.2 da Lei 7/1985, do 2 de abril, que regula as bases de réxime local. Dodro, 22 de xuño de 2021 O alcalde Francisco Xabier Castro Tourís